Demokratlar o’z rejalarini amalga oshirishi uchun ikki yil vaqt
Demokratlar bir qancha dasturlarni amalga oshirmoqchi. Ular saylovda Oq uy va Kongressni qo’lga kiritgani bu ishda yordam beradi. Kun tartibidagi bosh masala – iqtisodiyotni tiklash.
Qo’shma Shtatlarda demokratlar saylovlar ketidan nafaqat Oq uyni, balki Kongressda ham nazoratni qo’lga oldi. Shunday ekan, ular kelasi ikki yilda katta o’zgarishlar qilish imkoniga ega. Keyin yana Kongressga saylovlar. 46-Prezident Jo Bayden oldida ulkan muammolar. Birinchi navbatda, 400 mingdan ortiq amerikalikni hayotdan olib ketgan koronavirusni jilovlash lozim. “Bu Kongressdan COVIDga qarshi kurash uchun moliya ajratishni, men taklif etayotgan yordam paketini qabul qilishni taqozo etadi”, - deydi u. Vitse-prezident Kamala Harrisning ovozini qo’shib hisoblaganda, Senat endi demokratlar qo’lida. Chak Shumer ularning lideriga aylandi. “Senat avvalo mamlakat yuzlashib turgan tibbiy va iqtisodiy inqiroz bilan shug’ullanadi. Shuningdek, irqiy va iqtisodiy tenglikni ta’minlash, barchaga birdek imkoniyatlar yaratish ham kun tartibida bo’ladi”, - deydi Shumer. Demokratlar bir qancha dasturlarni amalga oshirmoqchi. Ular saylovda Oq uy va Kongressni qo’lga kiritgani bu ishda yordam beradi. “Oq uyda ularning partiyasi vakili o’tirgani albatta demokrat qonunchilarga ma’qul. Kongressdan keladigan har qanday qonun loyihasiga prezident imzosini olish osonlashadi. Veto haqida xavotir olishga hojat yo’q. Bular hammasi demokratlar ko’pchilik o’rinlarni qo’lga kiritgani bilan bog’liq”, - deydi professor Keysi Burgat. Biroq Kongressda demokratlar kichik farq bilan ustun xolos. Senatda, masalan, 60 ta ovoz talab qiladigan ayrim loyihalarni respublikachilar to’sish imkoniyatiga ega. Vakillar palatasida ham demokratlar respublikachilardan taxminan 10 taga ko’p. Palata spikeri Nensi Pelosi raqib partiya bilan hamkorlik haqida gapirmoqda. “Imkon bo’lganda til topishib ish yuritishga mas’ulmiz”, - deydi Pelosi. Kun tartibidagi bosh masala – iqtisodiyotni tiklash uchun navbatdagi yordam paketini qabul qilishdir. Senat, shuningdek, Bayden vazirlikka tanlagan nomzodlarni tezroq tasdiqlash harakatida. Bu orada, prezidentlik saylovidan keyin ro’y bergan voqealar yuzasidan tekshiruvlar davom etmoqda. Fevral o’rtalariga borib, sobiq prezident ustidan Senatda sud jarayoni boshlanadi. “Jarayon muvaffaqiyatli yakuniga yetadi degan umiddaman. Impichment qilinayotgan prezident ustidan Kongressda sud o’tishi hukumat hisobdorligining yaqqol namunasidir. Sobiq rahbar ustidan hech qachon bunday mahkama o’tmagan. Lekin bu qonun oldida hamma teng ekanini, prezident ham qonundan ustun turmasligini ko’rsatish uchun muhim”, - deydi Burgat. Donald Trampni g’alayon qo’zg’atishda aybdor deb topish va uni kelgusi saylovlarda qatnashish huquqidan mahrum qilish uchun 17 respublikachi senator demokratlarga qo’shilib ovoz berishi kerak bo’ladi.